Resident Evil 7: Biohazard

**Resident Evil 7: Biohazard** (Japanissa **Biohazard 7: Resident Evil**) on Capcomin vuonna 2017 julkaisema ensimmäisen persoonan selviytymiskauhupeli. Se on saatavilla Windowsille, PlayStation 4:lle ja Xbox Onelle. PlayStation-versiolla oli vuoden mittainen yksinoikeussopimus PlayStation VR -virtuaalitodellisuuslaseja tukevaan VR-versioon pelistä. Peli on ollut arvostelu- ja myyntimenestys.

## Pelaaminen
Pelaaja ohjaa Ethan Winters -nimistä yhdysvaltalaista miestä. Kun hänen kadoksissa ollut vaimonsa Mia ilmoittaa itsestään videotervehdyksessä, Ethan päättää mennä Louisianaan hakemaan häntä. Ethan menee kirotun Bakerin perheen ränsistyneeseen maalaiskartanoon, jossa hän joutuu taistelemaan hengestään. Ethania vastassa talossa on kummituksen kaltaisia olentoja.

## Juoni
Ethan Winters -niminen mies saa kolme vuotta sitten kadonneelta vaimoltaan Mia Wintersiltä videoviestin, josta selviää, että jotain on tapahtunut ja jossa Mia käskee Ethania pysymään poissa. Ethan lähtee kuitenkin etsimään Miaa eräästä talosta, josta löytääkin hänet, mutta hänelle on tehty jotain, joka on saanut hänet voimakkaaksi ja väkivaltaiseksi, ja Ethanin pitää taistella häntä vastaan. Ethan voittaa Mian, joka kuitenkin jää eloon, mutta Jack Baker -niminen mies potkaisee Ethanin tajuttomaksi ja vie tämän ja Mian talolleen. Ethan herää Bakerin perheen ruokaillessa ja huomaa heti, että perhe ei ole normaali. Kun perhe jättää Ethanin yksin, tämä onnistuu pakenemaan. Nyt Ethan yrittää paeta Bakerien luota. Yrittäessään paeta Bakerien luota Ethan saa tietää, että Bakerien perheeseen kuuluu vielä yksi henkilö, tytär Zoe, joka ei kuitenkaan ole samanlainen kuin muu perheensä, vaan on Ethanin puolella. Ethan saa myös tietää, että Eveline-niminen hyvin voimakas tyttö muutti Bakerin perheen ja Mian sellaisiksi kuin he nyt ovat, koska hän halusi pakkomielteisesti perheen. Ethan saa myös tietää, että on olemassa lääke, jolla Mian pystyisi muuttamaan ennalleen. Hän onnistuu tekemään kaksi lääkettä (toisen Ethania auttaneelle Zoelle), mutta viimeisessä kohtaamisessaan Jack Bakerin kanssa Ethan joutuu käyttämään toisen lääkkeen voittaakseen hänet. Tämän jälkeen pelaajan pitää päättää, kummalle Ethan antaa jäljelle jääneen lääkkeen, Mialle vai Zoelle.

### 1. lopetus
Ethan antaa Mialle lääkkeen, Zoe häipyy ja Ethan ja Mia lähtevät veneellä pois. Kuitenkin erään laivan hylyn kohdalla Eveline hyökkää heidän kimppuunsa ja vie Ethanin laivan hylkyyn, jonne Mia menee etsimään häntä. Laivassa Eveline yrittää saada hallusinaatioilla Mian muistamaan, mitä siellä tapahtuu. Mia saa muistinsa takaisin ja muistaa, että Eveline hyökkäsi laivaan ja pyysi Miaa olemaan hänen perheensä. Mia suostuu, mutta muuttaakin mielensä huomatessaan, mitä Eveline tekee laivalle, ja tuntee itsensä petetyksi. Mia myös lähetti laivalta Ethanille viestin, jonka tämä oli saanut pelin alussa. Muistelemisen jälkeen Mia jatkaa Ethanin etsimistä ja löytääkin hänet. Mia kuitenkin huomaa, ettei lääke parantanut häntä kunnolla ja sulkee Ethanin ulos laivasta, ja tämä lähtee pois. Ethan löytää pienen laboratorion, jossa tekee ainetta Evelineä vastaan. Ethan jatkaa matkaansa ja päätyy talolle, josta peli alkoi. Siellä hän onnistuu pistämään aineen Evelineen, mutta tämä muuttuukin jättimäiseksi hirviöksi. Ethanin taistellessa sitä vastaan ilmestyy paikalle agentteja, jotka heittävät Ethanille aseen, jolla tämä tuhoaa Evelinen lopullisesti. Yksi agenteista tulee Ethanin luo, kertoo olevansa Redfield ja vie Ethanin kopteriin, jossa agenttien löytämä Miakin on. Peli päättyy heidän poistuessa helikopterilla.

### 2. lopetus
Ethan antaa Zoelle lääkkeen, Mia häipyy pettyneenä ja Ethan ja Zoe lähtevät pois. Kuitenkin erään laivan hylyn kohdalla Eveline hyökkää heidän kimppuunsa tappaen Zoen ja vieden Ethanin laivan hylkyyn, jonka lähellä ollut Mia menee etsimään häntä. Laivassa Eveline yrittää saada hallusinaatioilla Mian muistamaan, mitä siellä tapahtuu. Mia saa muistinsa takaisin ja muistaa, että Eveline hyökkäsi laivaan ja pyysi Miaa olemaan hänen perheensä. Mia suostuu, mutta muuttaakin mielensä huomatessaan, mitä Eveline tekee laivalle, ja tuntee itsensä petetyksi. Mia myös lähetti laivalta Ethanille viestin, jonka tämä oli saanut pelin alussa. Muistelemisen jälkeen Mia jatkaa Ethanin etsimistä ja löytääkin hänet. Ethan ja Mia yrittävät paeta laivalta, mutta Mia muuttuu jälleen voimakkaaksi ja väkivaltaiseksi, jolloin Ethanin on pakko tappaa hänet. Ethan lähtee yksin laivasta pois ja jatkaa matkaa. Ethan löytää pienen laboratorion, jossa hän tekee ainetta Evelineä vastaan. Ethan jatkaa matkaansa ja päätyy talolle, josta peli alkoi. Siellä hän onnistuu pistämään aineen Evelineen, mutta tämä muuttuukin jättimäiseksi hirviöksi. Ethanin taistellessa sitä vastaan ilmestyy paikalle agentteja, jotka heittävät Ethanille aseen, jolla tämä tuhoaa Evelinen lopullisesti. Yksi agenteista tulee Ethanin luo, kertoo olevansa Redfield ja vie Ethanin kopteriin, jossa Ethan katsoo puhelimellaan viimeisen kerran viimeisen Mian lähettämän viestin ja tämän jälkeen heittää puhelimensa helikopterista. Peli päättyy hänen poistuessa helikopterilla.

## Kehitys ja historia
*Resident Evil 7: Biohazardin* demoversio julkaistiin PlayStation Storessa kesäkuussa 2016. Peli julkaistiin maailmanlaajuisesti 24. tammikuuta 2017, mutta Japanissa vasta kaksi päivää myöhemmin. Pelistä julkaistaan tammikuun 2017 lopussa *Resident Evil 7: Biohazard – Collector’s Edition* -niminen erikoispainos. Se sisältää teräskuorissa toimitettavan pelin lisäksi VHS-kasetin näköisen rasian, litografiakuvan Bakerin suvusta, irtileikatun sormen näköisen muistitikun, verellä tahritun viestin ja pienoismallin kartanosta, johon pelin tapahtumat sijoittuvat. 

### Lisäosat
Ensimmäinen lisäosa julkaistiin 31. tammikuuta 2017 PlayStation 4:lle. Seuraava lisäosa ilmestyi PlayStation 4:lle 14. helmikuuta. Molemmat lisäosat on julkaistu myös Windowsille ja Xbox Onelle 21. helmikuuta.

## Musiikki
Pelin tunnussävelmän *Go Tell Aunt Rhody* on säveltänyt Michael A. Levine. Muun musiikin ovat säveltäneet Akiyuki Morimoto, Miwako Chinone, Satoshi Hori, Cris Velasco ja Brian D'Oliveira.

Ääniraita on julkaistu digitaalisessa muodossa tammikuussa 2017 ja siinä on 81 raitaa.

## Vastaanotto

*Resident Evil 7: Biohazard* (lyhennettynä *RE7*) sai hyvän vastaanoton. Gamereactorin arvostelija Ossi Mykkänen kehui peliä hyvästä tunnelmasta ja onnistuneesta VR-käännöksestä. Hän moitti peliä tavaroiden kuljettamisen sekä ohjauksen epäloogisuudesta ja piti peliä kaikkina yksityiskohtineen hieman epämiellyttävänä. Respawn.fin arvostelija Kristian Eloluoto kehui peliä sen graafisesta näyttävyydestä, jännittävyydestä ja uudelleenpeluuarvosta. Mikrobitin arvostelija Matti Isotalo kehui peliä mielenkiintoisesta tarinasta, hyvin hoidetusta äänipuolesta, ahdistavuudesta ja hyvästä rytmityksestä. Hän kritisoi peliä ajoittaisesta liiallisesta ahdistavuudesta ja PlayStation Move -tuen puutteesta.

## Myynti
*Resident Evil 7* ylitti kymmenen miljoonan kappaleen myynnin vuonna 2021, ja elokuuhun 2023 mennessä sen kerrottiin myyneen yhteensä 12,4 miljoonaa kappaletta. Se on pelisarjan kolmanneksi myydyin osa: sen edellä ovat vain *[[Resident Evil 5]]* (2009), jota on myyty 13,9 miljoonaa kappaletta, sekä *[[Resident Evil 2 (vuoden 2019 videopeli)|Resident Evil 2]]* (2019), jota on myyty 12,6 miljoonaa.

## Jatko-osa
Vuonna 2020 julkistettiin *[[Resident Evil Village]]*, jossa päähenkilö Ethan Wintersin tekee paluun. *Village* julkaistiin toukokuussa 2021.

## Lähteet

## Aiheesta muualla
* 
* 
* Pelin virallinen sivusto